Papersnake/gushiwen huggingface dataset:
赠张丈天生
屈大均（明代）

八月鶗鴂呜，愁云何浩浩。长松生路旁，不如高冈草。

夫子搴芳逢此时，饥来可有金光芝。自堪绝粒同龚胜，谁向披裘识启期。

中原战争方惨淡，鹿门山上多冰鉴。谁为伏龙与凤雏，我欲从之问阴符，兼之风角天文书。

徉狂予非高阳徒，九龄好道守丹炉。丹成欲济苍生厄，未遂轩皇升鼎湖。

鼎湖龙去亦已久，我寻衣冠往天寿。铁壁斜攀湖岭西，银山直抵居庸口。

荆棘纵横虎作群，守陵不见羽林军。花落锦城哀望帝，月明瑶瑟怨湘君。

一丝正统悬天地，六尺真孤托水云。离忧我亦同山鬼，思灵修兮纷流涕。

蘼芜采得贻何人，念尔丘园白发新。葛巾定漉陶潜酒，渭水应垂尚父纶。

垂纶兮千尺，漉酒兮百石。庄周蝴蝶和天倪，醉后安知朝日白。
偈颂一百零二首
释绍昙（宋代）

三月春云暮，韶华似酒浓。
莺啼杨柳雨，蝶弄海棠风。
若作境会，过山寻蚁迹，
不作境会，度水觅鱼踪。
故国归路远，日暮泣途穷。
蟾宫曲·九日
张可久（元代）

对青山强整乌纱。归雁横秋，倦客思家。翠袖殷勤，金杯错落，玉手琵琶。人老去西风白发，蝶愁来明日黄花。回首天涯，一抹斜阳，数点寒鸦。
奉诏增修皇舆表院中即事次韵顾书宣前辈 其二
王式丹（清代）

栖尘帘阁喜新除，秘册骈罗几席虚。周室职方传旧志，汉家年表效横书。

要从鞮鞻增图籍，岂为华离问史胥。理罢缥签方永昼，垂鞭归拂晚风疏。
赋得失群鹤
吕温（唐代）

杳杳冲天鹤，风排势暂违。有心长自负，无伴可相依。

万里宁辞远，三山讵忆归。但令毛羽在，何处不翻飞。
与元规话别 其二
释道潜（宋代）

雷岫庵南千种梅，含芳准拟为君开。冷香秀色谁为主，趁取花时更一来。
学书十绝 其八
李之仪（宋代）

万里无云天一色，单衣不试似初春。鸽鸰习习游丝坠，未必他时得此身。
季永和诗索酒用韵送酒二首
赵蕃（宋代）

珍重平生书五车，不妨有子更持家。
小閒便欲巾车去，只欲论文非看花。
杂咏
黄庚（元代）

新绿园林微雨后，落红庭院夕阳时。
一声杜宇催春去，贪睡棠妃未必知。
贺广东黄漕生辰六绝
曾丰（宋代）

博落山中黄子杨，少从李生受仙方。
道成初试飞升步，引手蟾宫折桂香。
山中立夏用坐客韵
文天祥（宋代）

归来泉石国，日月共溪翁。
夏气重渊底，春光万象中。
穷吟到云黑，淡饮胜裙红。
一阵弦声好，人间解愠风。
秋日同韩景圭游文塔
杨国柱（明代）

雨后秋光洁，携朋到上方。世情无点染，吾道自清凉。

非为谈经乐，多因寄傲狂。泾流还咫尺，欲共泛沧浪。
句
孙仅（宋代）

汾水冷光摇画戟，蒙山秋色锁层楼。
送陈房谒抚州周使君
杨衡（唐代）

匡山一亩宫，尚有桂兰丛。凿壁年虽异，穿杨志幸同。

貌羸缘塞苦，道蹇为囊空。去谒临川守，因怜鹤在笼。
古意
胡仲弓（宋代）

流水滔滔去不回，好花能得几时开。丁宁莫剪门前竹，留两三竿待凤来。
自述一首
苏泂（宋代）

春粮了朝炊，细大供十口。
身穷两脚健，天意非汝厚。
前年取荆钗，颇不窥户牖。
甘心似黔娄，习气除夙有。
今年长一女，自省称父母。
方其我少时，岂意今老丑。
时平米谷贱，兄弟仍聚首。
先人敝庐在，清话辰徂酉。
盍簪到诸雏，千指谅非久。
居然小世界，荣悴同一朽。
去城不三里，经岁绝奔走。
登门亦无宾，老树堪尚友。
青毡古家法，迍贱当自守。
能甘此中泉，不饮富人酒。
晦日诏宴永穆公主亭子赋得流字
张说（唐代）

堂邑山林美，朝恩晦日游。园亭含淑气，竹树绕春流。

舞席千花妓，歌船五彩楼。群欢与王泽，岁岁满皇州。
范蠡
杜璞（清代）

功成身退任夷犹，似水臣心何去留。识得扁舟五湖趣，纵然宦海亦轻鸥。
渡浙江未得
孔平仲（宋代）

辞家已四日，三日雨兼风。海水飞天上，江云入坐中。

愁肠寒更结，归梦湿难通。未有淹留恨，封圻尚浙东。
次韵杨宰食野莲
陈造（宋代）

小尝绀菂掉吟头，甓社湖阴风露秋。
仙实休夸华峰顶，吮霜嚥蜜亦其流。
坡头甸暮行
罗觐恩（清代）

绝岭高无极，林昏尚独攀。乱云孤客路，落日故州山。

古道谁庐旅，荒亭少抱关。蛮音殊不辨，远火翠微间。
钓鳌台
苏良（宋代）

汗漫孤槎到海滨，荒阡触目尽忧薰。休粮未遇赤松子，采蕨终惭孤竹君。

甚欲去寻东道主，只愁见谕北山文。秋风吹动归与兴，又隔扶胥一片云。
题直上天津
顾逢（宋代）

欲向银河去，唐家有画船。
更无风浪险，竟到斗牛边。
笑傲琼楼上，歌吟玉宇前。
乘槎今有便，不必羡张骞。
女子生日
王十朋（宋代）

吾女何时见，薰风欲半时。年龄今稍长，礼法要须知。

好读班姬诫，休吟谢女诗。萱堂有慈母，淑德可为师。
霜菊
薛幼芸（清代）

甘作群芳殿，能令劲气完。练成豪侠骨，禁受十分寒。
水调歌头（余初入建府，触妓于马上。后于酒边，妓自言，故赋之）
刘辰翁（宋代）

雨声深院里，歌扇小楼中。当时飞燕马上，妖艳为谁容。娇颤须扶未稳，腰褭轻笼小驻，玉女最愁峰。掠鬓过车骤，回首意冲冲。

宝钗斜，云鬓乱，几曾逢。谁知去三步远，此痛与君同。玉箸残妆谁见，獭髓轻痕妙补，粉黛不须浓。重见为低诉，余恨更匆匆。
【中吕】齐天乐过红衫儿　叹世
未知作者（元代）

茅庵草舍活计，直吃的醺醺醉如泥，吃的尽醉方归。旦清歌道童声齐，相
随。乐乐跎跎，又不管是非。快活了一日，一朝便宜。闲时节看古书，闷把青山
对，归去来兮。一带山如翠，牢把柴门闭。危来催，危来催，不恋荣华贵！不如
饮金杯，饮金杯，一世儿清闲落得。　幽居
常笑屈原独醒，理论甚斜和正？浑清，争，一事无成，汨罗江倾送了残生，
无能！我料这里直，难买人世情。顺时和光，倒得安宁。静处潜，深山里隐，且
养疏慵。愿学陶渊明，卸印归三径。不争名，不争名，曾共高人论。且妆忄昏，
且妆忄昏，识破南柯梦境。　玩世
秦宫汉阙豪奢，到如今实难曰。伤嗟，些，土尽灰竭。叹消磨多少贤哲，豪
杰。百代功名，千年志节。半霎南柯，一梦胡蝶。尘外人，林中客，甘分闲也。
弗使心饕餮，只要身常洁。且妆呆，且妆呆，静把柴门叠。晋朝耶，魏朝耶，
指落花无言自说。　村居
农家畏日炎天，避暑在黄芦堰。林泉，边，跣足而眠。有忘忧白鹭红鸳，堪
怜。斗举香醪，齐歌采莲。悲意忘形，乐矣欣然。瓦缶斟，磁瓯里劝，邻叟相传。
除此于飞愿，只此予终愿。更无言，更无言，盏盏干干咽。不留涓，不留涓，
一饮一个前合后偃。　题情
孤眠怎睚今宵，更那堪孤灯儿照。心焦，焦，宝鼎内香烧，画檐间铁马儿轻
敲，风梢。一弄儿凄凉，都来的吵闹。促织儿纱窗，絮絮叨叨。想起来，添烦恼，
不觉的斜月上花梢。天外宾鸿叫，有梦还惊觉。好心焦，好心焦，盛添十年老。
畅难熬，畅难熬，断人肠金鸡报晓。　闺怨
孤眠冷冷清清，恰才则人初静。又被和风，风，吹灭残灯。不由的见景生情，
伤心。暗想才郎，全无些志诚。月下星前，海誓山盟。想起来，添愁闷，不觉的
倒枕翻衾。窗外寒风动，吹觉南柯梦。好伤情，好伤情，独自珊瑚枕。泪如倾，
泪如倾，眼见的我今春瘦损。
陪淮南转运魏兵部游颖州女郎台寺
梅尧臣（宋代）

旧传妫氏女，将适楚人时。
筑馆自临水，故台空此基。
因为楚宫媵，来与使车期。
楼上望湖上，烟林晚蔽亏。
周路分挽词
楼钥（宋代）

蚤负功名志，从戎岂素心。
治军先肃靖，游艺亦精深。
湖海开豪气，云天廓义襟。
高门尚余庆，兰玉正森森。
次韵和龙图何学士以荣憩乡州有感旧见存之作
宋庠（宋代）

昔岁西都饯使旗，今兹何幸复相依。
颍川士族占星聚，遼海乡人看鹤归。
乘塞惠风消战略，论文精辩破谈围。
衰瓮不敢言恩旧，但惜匆匆别袂挥。
寄友
许棐（宋代）

已奏春班名字了，不妨闲作几时游。家僮未要装诗担，见说三高索倡酬。
武侯祠
严永华（清代）

丞相祠堂吊夕晖，森森翠柏俨成围。百蛮风俗留铜鼓，一代勋名本布衣。

北伐未能恢帝业，南人终古慑天威。当年将略难轻议，长有风云听指挥。
杨岐和尚赞
释如珙（宋代）

屋老四壁疏，雪珠床上跳。犹有闲情怀，对白云发笑。
代举人主司问答六言二首 其二
刘克庄（宋代）

梦里谁无綵笔，暗中别有朱衣。苏二得援失荐，欧九黜几取煇。
勉学二首(1) 其二
费墨娟（清代）

云舒云卷日悠悠，转瞬春归又入秋。有志功名当努力，韶华逝水去难留。
和智伯绝句 其二
谢逸（宋代）

红旗黄纸不关身，世事如云日日新。对客莫谈非圣语，人生要醉五经醇。
赠术士
曾丰（宋代）

相主吕公医主卢，色身色相莫逃渠。新离有色入无色，果到吾前口自呿。
夏日寓齐杂诗 其五
李彦章（清代）

暇日容怀古，千秋俯仰同。声名羞斗蚁，篆刻薄雕虫。

马骨终知己，蛾眉失画工。欲论今古意，天问答应穷。
南浦 其二 秋水，用碧山乐府韵，同蘅圃赋
李符（清代）

好景在沧浪，照乱山、冷枫翠渚红染。前度浣衣人，西风里、安排碧砧初遍。

载诗载酒，画船重到风澜浅。藕塘万叶憔悴尽，换了芦花一片。

临流曲榭依然，早不见双双，掠波紫燕。远浦夕阳含，秋奁影、但有烟鸿苍点。

泠泠绕郭，几曾解洗江南怨。莫愁湖畔停兰拽，梦入鲈鱼乡远。
次韵和少述见赠兼简审言
沈遘（宋代）

十年高卧占东南，禹穴幽纵久已探。峻节千寻山壁立，虚怀万顷海波涵。

愧非仲举能延士，赖有君公为对谈。大句联来两豪绝，应知弱力已难堪。
次韵廉夫登沮微亭二首
傅察（宋代）

大火气方炽，新金伏未兴。
茅屋苦卑陋，蕴毒空自憎。
流汗常被体，涤烦屡饮冰。
那堪青蝇辈，鼓翅作威棱。
薰风烁炎日，沸鼎助薪蒸。
每思谋爽垲，地隘旧无称。
高亭枕城隈，粉堞势腾凌。
清水绕其足，茂林瞰田塍。
此间有异趣，跻攀弗能胜。
佳招适我愿，坐觉神魂澄。
何当卜邻舍，与子朝夕升。
飘然忘世累，长啸效孙登。
登元次山新祠
周紫芝（宋代）

人物推前辈，风流自一时。空怜瀼溪水，还绕漫郎祠。

君已新华屋，吾犹续断碑。谁当知此意，只有少陵诗。
见山中结草为舍者
刘崧（元代）

己挽卑枝当屋椽，更班枯草作寒毡。从今莫弹南飞鸟，客土安巢未有年。
戏酬副使中丞见示四韵
元稹（唐代）

莫恨暂櫜鞬，交游几个全。眼明相见日，肺病欲秋天。

五马虚盈枥，双蛾浪满船。可怜俱老大，无处用闲钱。
偈倾一百六十九首
释智朋（宋代）

迦叶三昧，阿难不知。
闻名见面，剑去久矣。
拽把拖犁较后先，杨岐鼻孔没半边。
千秋岁·松舟桂楫
吴泳（宋代）

松舟桂楫。苕霅溪头别。秋後雨，春前雪。书凭湖雁寄，手把江蓠折。人未老，相看元似来时节。芳草鸣鶗鴂。野菜飞黄蝶。时易去，愁难说。析波浮玉醴，换火繙银叶。拚醉也，马蹄归踏梨花月。
留别曹南群官之江南
李白（唐代）

我昔钓白龙，放龙溪水傍。道成本欲去，挥手凌苍苍。

时来不关人，谈笑游轩皇。献纳少成事，归休辞建章。

十年罢西笑，览镜如秋霜。闭剑琉璃匣，炼丹紫翠房。

身佩豁落图，腰垂虎鞶囊。仙人驾彩凤，志在穷遐荒。

恋子四五人，裴回未翱翔。东流送白日，骤歌兰蕙芳。

仙宫两无从，人间久摧藏。范蠡说句践，屈平去怀王。

飘飘紫霞心，流浪忆江乡。愁为万里别，复此一衔觞。

淮水帝王州，金陵绕丹阳。楼台照海色，衣马摇川光。

及此北望君，相思泪成行。朝云落梦渚，瑶草空高堂。

帝子隔洞庭，青枫满潇湘。怀君路绵邈，览古情凄凉。

登岳眺百川，杳然万恨长。知恋峨眉去，弄景偶骑羊。
寄越友
胡仲弓（宋代）

偶向津头买钓蓑，怀人只隔一烟波。
扁舟欲渡长江去，奈此西湖明月何。
新月
王禹偁（宋代）

禁鼓楼头第一敲，弯弯新月上林梢。
谁家宝镜新磨出，玉匣参差盖未交。
溽暑作古意六首 其二
陈谟（明代）

微薰似清暑，复慢幽人肌。泉声翠帷隔，花艳玉瓶滋。

谁缄双青梅，题作无情辞。
仆年三十九在润州道上过除夜作此诗又二十年
苏轼（宋代）

?或谓为关子容作。
?寺官官小未朝参，红日半窗春睡酣。
为报邻鸡莫惊觉，更容残梦到江南。
钓艇归时菖叶雨，缲车鸣处楝花风。
长江昔日经游地，尽在如今梦寐中。
人面竹
许及之（宋代）

共识此君面，谁知面目真。清风犹立懦，奇节仰先民。
舟泊东昌闻有古楼不果登登仲连台而返
沈守正（明代）

月冷乌啼到郭门，葳蕤未下鼓先闻。堤横柳树烟生屋，潮落鱼梁水渍痕。

齐地郊原皆赤绕，秦时楼阁巳黄昏。解嘲独上高台望，飘渺沧溟出乱云。
送谢梦叟昆仲之湘江
王庭圭（宋代）

蜡屐访穷巷，脂车戴晓星。哦诗添些语，望岳插清冥。

烽火连蛮徼，楼船壮洞庭。潇湘多夜雨，羡尔对床听。
又为刘玉真黄文燕黄玉英三歌姬即席赋 其一
张萱（明代）

双桨何来载莫愁，尊前一曲月如钩。但教黄阁回青眼，莫遣红裙笑白头。
岩桂再开尤盛汲水养之其香满室堕蕊几案间灿然可爱嗅玩因为赋小诗
李纲（宋代）

桂华十里凌霜空，再开愈觉秋光浓。幽人赠我不知数，芬馥飘满禅房中。

蔌蔌风枝堕烟蕊，璀灿金英沾案几。不须扫去任飘零，从使清香在毫纸。
十四日夜月色颇佳山寒不出门窗间拥絮坐翫殊
舒岳祥（宋代）

山居寒重户先扃，自向疏窗爱日明。
欲唤花光来貌取，入檐微见一枝横。
偈颂七十八首
释正觉（宋代）

易外家风未兆时，三更黑马上乌鸡。
而今拨转机轮也，刹刹尘尘更是谁。
圆机宠以长句贺祷雪龙池辄次韵述谢
晁说之（宋代）

神州钟鼓浃年丰，灯焰红绵照景龙。
况有玉楚荣广内，不劳金甲老边封。
同云出洞如人意，孤宦临岐歛病容。
何事儒先诗思苦，欲抛万卷作三农。
偈倾一百六十九首
释智朋（宋代）

言之者失其真，知之者反其愚。
有之者乖其性，无之者伤其躯。
有鹰摩霄，岂重云难碍。
六马奔腾，岂朽索系。
如其不然，转身吐气。
久雨不晴，云门道劄。
还丹口诀
张司马（唐代）

九九之中乾体开，华池金液自徘徊。阴阳鼎上先光彩，铅花炉里考三才。

即知造化由人手，术正药真神自来。到此修时应出世，四时不用苦相催。
咏苔纸诗
薛道衡（隋代）

昔时应春色，引渌泛清流。
今来承玉管，布字改银钩。
同郑君瑞出濑溪即事十首
刘克庄（宋代）

古于生死验交情，何况台欹沼渐平。
不是刘君同郑老，苔深草合断人行。
丙午二月十五日以府檄出宿了岩
戴表元（宋代）

衰年慕栖息，役役殊未休。
天明发东郭，日晏泊西州。
岂其千金躯，为此一餐谋。
宿麦青已郁，稚桑黄亦稠。
欣然一会意，所愧非吾丘。
悔日谅不远，誓言良未酬。
挥手谢还往，伊嚘自伊嚘。
寄题洪州李氏涵虚阁
梅尧臣（宋代）

耳熟滕阁美，未为豫章游。
近闻东湖上，可见西山头。
朝爱云气东，暮数鸟行幽。
主人趣向远，登览日不休。
父兄已三人，挂冠此迟留。
他年傥一往，风物咏可周。
天王寺烟萝洞
林鸿（明代）

寒岩精舍石林东，冉冉垂萝洞穴空。宴坐袈裟深杳霭，仙游环穴小崆峒。

红泉雨过花皆落，翠筱云来月不通。扫石焚香频到此，定逢秦世采芝翁。
子经昔有黄筌玉笋图故人陈众仲题诗其上后为人易去常追忆不已余往借观临之以归郑氏并识以诗
胡仲弓（宋代）

春雷殷殷盎中鸣，箨龙惊起头角狞。斓斑裂土穿石出，长镵斸角津浮玉。

山人嗜之比八珍，画师写生传千春。纤纤翠交烟雨湿，山人叹嗟山鬼泣。

玉堂修撰富才情，歌诗赞画增晶英。春花欲语娇倚槛，蜀锦鲁缟光可鉴。

无端五穷睹揶揄，巧偷当面输陶朱。我从借观弄毫素，座间一夕珠还浦。

自知诗尽劣陈黄，无人豪夺君无藏。
送范贯之
刘敞（宋代）

范叔贫如此，谁当与敝袍。哀歌困牛角，异味笑乡豪。

相得空长铗，徒归欲二毛。多惭访夷节，无以慰滔滔。
寿阳曲·新秋至
贯云石（元代）

新秋至，人乍别，顺长江水流残月。悠悠画船东去也，这思量起头儿一夜。
后圃
李之仪（宋代）

鹁鸠呼妇天欲雨，杏子退花莺未雏。庭前已觉绿半毯，酒面忽未红双凫。

芳物恋客不忍去，主人好贤谁复如。会应百岁享此乐，何妨画作重屏图。
初自彭城山行闻莺
王世贞（明代）

水宿逶迤不计程，有无春事未分明。
白门渡口逢三月，黄鸟行边始一声。
句向清时稀感慨，官因迟暮减心情。
祇园桃李花如锦，只为游人特底生。
江行大雨水涨四首
方回（元代）

客路由来但喜晴，山深何况更舟行。
孤篷酒醒三更雨，滴碎愁肠是此声。
白雪曲
张玉孃（元代）

帘白明窗雪，负急寒威冽。
欲起理冰统，发凝指尖折。
霜韩眠不稳，愁重肠千结。
闻看胸梅梢，埋没清尘绝。
雨中李惟寅宋忠甫邀集冯虚阁同吴公择方子及诸君得游字 其一
欧大任（明代）

沾湿银鞍去，行从小队游。苑花迷塔寺，江霭薄城楼。

馆似雷居士，园称沈隐侯。开尊仍此地，百代更风流。
水仙子·自足
杨朝英（元代）

杏花村里旧生涯，瘦竹疏梅处士家。深耕浅种收成罢。酒新篘，鱼旋打，有鸡豚竹笋藤花。客到家常饭，僧来谷雨茶，闲时节自炼丹砂。
自豫章归书斋题壁
李彭（宋代）

鸟乌声乐客还家，僮仆欢迎日未斜。小径潜筠新长笋，幽斋茂未晚多花。

深惭曲蘖留春住，尚觉年颜老去赊。出处由来非细事，弄泉莫忘饱烟霞。
夏口夜泊别友人
李梦阳（明代）

黄鹤楼前日欲低，汉阳城树乱乌啼。
孤舟夜泊东游客，恨杀长江不向西。
寄刘昉秀才
欧阳修（宋代）

丝路萦回细入云，离怀南陌草初薰。
茂林修竹谁同禊，明月春萝定勒文。
燕忆铜鞮来不定，鸿归碣石信难分。
东风莺友应相望，懊恼孤飞不及群。
题春草堂 其二
静维（清代）

十载重游地，孤城带落晖。西园迷旧迹，北渚长新矶。

玉树人俱尽，金庭事已非。何须闻短笛，独立自沾衣。
题画屏次国贤韵 其二
吴俨（明代）

长桥跨蛟溪，青山绕四周。闻君年少时，扁舟泊溪头。

临深戒在心，坐卧不出舟。于今二十年，乃复思追游。

追游不可得，官职相牵留。溪上采莲曲，山中采芝讴。

采芝贵及春，采莲贵及秋。秋无蛟龙害，春无虎豹忧。

二者不可兼，问君欲何求。
咏宗统
罗禧（宋代）

豫章谱系派流长，积德贻谋百世昌。
子孝臣忠昭史册，人文士义著名邦。
根源有自支流盛，辞赋无穷翰墨香。
一阅此书一兴叹，令人千古仰馀光。
海云寺咏木棉花
王邦畿（明代）

水气凉生晓日中，阶前过雨寺前风。坐忘一树无青地，疑是霜林叶尽红。
买地词
施肩吾（唐代）

买地不惜钱，为多芳桂丛。所期在清凉，坐起闻香风。
春雪四首 其一
赵蕃（宋代）

旱历三时久，荒成比岁连。祇疑吾邑尔，复道数州然。

懔懔沟虞坠，嗷嗷釜苦悬。县官深恻怛，长吏阙流宣。

赈米多虚上，蠲租岂尽捐。处心诚昧己，受赏更欺天。

敢谓皆如此，其间盖有贤。大江分左右，万口说朱钱。
元日同麻万纪王振叔行南寺五首 其四
周行己（宋代）

南寺桥头缓缓归，却来高阁更迟迟。水边白鹭双双立，树杪乌鸦个个飞。
次韵杨少辅山居六咏 其四 洗竹
史浩（宋代）

春林藉雷惊，𧥄𧥄牛羊出。风月迩来稀，厌此琅玕密。

繁柯谢一洗，挺挺岁寒质。终成葛陂龙，云路骋骏逸。
卧病月馀呈子由二首 其一
张耒（宋代）

蔀室悠悠昏复朝，强披庄子说逍遥。四禅未到风犹梗，九转无功火不烧。

学道若为调鹿马，是身不实似芭蕉。丹砂赤箭功何有，想听清言意自消。
周子问作荞麦面冷淘二首
项安世（宋代）

调笑何郎莫漫嫌，一杯为洗太官膻。
品题今自东湖始，汤沐新封羹颉边。
短制牙筹防易断，半和{左麦右骏去马}粉借微坚。
山鸡隽永堪司荐，岂是从来野性便。
公仪招观画
晏几道（宋代）

初约看花花已尽，重亲闲客客应欢。真花既不能长艳，画在霜纨更好看。
阻风
韩偓（唐代）

平生情趣羡渔师，此日烟江惬所思。

肥鳜香粳小艛艓，断肠滋味阻风时。
题汪日宾西楼附山甫达之
舒岳祥（宋代）

不忘西来意，开窗西复西。
柳悬鱼怒颊，蒲缚蟹团脐。
县近更传信，寺围钟到齐。
山翁出山处，放杖得新题。
绍兴祈谷三首
佚名（隋代）

天锡勇智，允惟太宗。
功隆德盛，兴帝比崇。
记岩陟配，诚过精长。
尚其锡祉，几以屡岂。
劝学诗 其二
边中宝（清代）

日月有薄蚀，金石有亏缺。令名德之舆，弈世无歇绝。

高节轶尘德，圣哲足颃颉。阘然庸众伍，草木同摧折。

没世疾无称，此语殊痛切。姱脩不及时，秋风鸣鶗鴂。
暮春龟堂即事四首 其四
陆游（宋代）

东皇促驾又天涯，一片难寻堕地花。瘦策穿林数新笋，素屏围枕听鸣蛙。

蚕房已里清明种，茶户初收谷雨芽。欲把一杯壶已罄，谩搜诗句答年华。
史阁部墓
顾晞元（清代）

正气留天地，英风飒飒来。梅花三百树，齐傍墓门关。

困厄悲时命，艰难失将才。凌虚发长喟，岭上鹤声哀。
新除广东常平之节感恩书怀
杨万里（宋代）

巳愧双旌古晋陵，更堪一节古羊城。
偶逢旧治年频熟，忽署新衔手尚生。
山与君恩谁是重？身如秋叶不胜轻。
向来百链今绕指，一寸丹心白日明。
题石子溪亭
李新（宋代）

怪事年来一秃翁，懒能挥涕谢途穷。
归心岂但杜鹃劝，官味正嫌玄酒浓。
枯叶展开蚕命老，山花飞尽蝶家空。
愿从春社田塍饮，内史而今要治聋。
端正好 其三
杜安世（宋代）

露落风高桐叶坠。小庭院、秋凉佳气。兰堂聚饮华筵启。罢令曲、呈珠缀。

晚天行云凝香袂。新声内、分明心意。玉炉初喷檀烟起。敛愁在、双蛾翠。
春望二首 其一
范浚（宋代）

岑楼上独园，高槛俯平原。野秀风烟合，春深草木繁。

晴山明历历，远水去浑浑。兴出青冥外，心随独鹤翻。
和韵钱申伯游东山圣泉
李弥逊（宋代）

偶脱尘中一梦阑，欲穷幽事遍寻山，
静怜人境鸡虫扰，老惬僧窗枕簟闲。
十里秋香随屐齿，四更山月上帘颜。
登临物色催诗兴，未信天於我辈悭。
诗赠东溪二首 其二
李道纯（元代）

会得潜心妙，从他二鼠侵。有人信得及，无个力难任。

慈誓弘如海，机锋利似金。穷通内子午，掀到外丁壬。

善闭无关键，勿疑朋盍簪。玄之又玄处，一唯契曾参。
次韵程道徽三首 其一
周孚（宋代）

二年五经过，子亦倦行役。踵门觅一廛，正尔不能得。

穷愁侵两鬓，无酒洒胸臆。见溺不解援，我空三叹息。
石窦泉
于慎行（明代）

石窦泉异哉，此窍何年凿。湓流鸣地底，砅岩成大壑。

骇浪悬且腾，惊湍飞复薄。歘如玉壶倒，靃似春雷跃。

片片广陵涛，洒作霜天鹤。增浇旋石濑，猗靡龙鳞络。

淈汩入回渊，欲去复疑却。孟公酷好奇，取瓢承濆瀑。

我亦一俯首，慡然心魄愕。四月衣袂寒，共谓秋霜落。

嗟哉造化工，于此固橐籥。
临邛道士招魂歌
艾性夫（元代）

锦袜生尘脱红玉，琼蟾夜抱金娥哭。
芙蓉露瘦寒花钿，鳷鹊楼空冷银烛。
轻鸾小凤横紫箫，彩云密漾青霞绡。
桂心沁入锁子骨，蕊宫贝阙天都遥。
玉床梦断心欲死，独抱秋衾嚥香髓。
方瞳白羽青简书，驾月骑风渡瑶水。
琼楼碧户翠雾香，紫兰结佩红薇囊。
云车仙子不可识，芳卿寄谢真荒唐。
蔗浆不饮啼寒泪，不悟齐人少翁诡。
安得天上蓬莱宫，却着人间马嵬鬼。
二月昭州奏正月一日设醮上玉皇表烧钱次有鹤
夏竦（宋代）

平乐初正月，虚晨薦号时。
瑞场燔碧币，仙骥驻霜仪。
烟顶方遥辨，星精想下闚。
天门俄翼去，杳霭瑞烟披。
次韵王子慎玉田道中一首兼呈韩公美阁老
刘著（宋代）

东晋风流属子猷，开元峭直让韩休。
丝纶对掌惊三雋，尊酒更酬失四愁。
古道阴阴槐树老，归鸿杳杳荻花秋。
浩然诗思天涯远，月满江南小谢楼。
往东流江口寄内
梅尧臣（宋代）

艇子逐溪流，来至碧江头。
随山知几曲，一曲一增愁。
巢芦有翠鸟，雄雌自相求。
擘波投远空，丹喙横轻鯈。
呼鸣仍不已，共啄向苍洲。
而我无羽翼，安得与子游。
金陵杂兴二百首
苏泂（宋代）

钟山窈窕转龙身，小屋低松次第新。
试觅定林依旧在，只无当日读书人。
送友人下第归省（一作刘得仁诗）
殷遥（唐代）

君此卜行日，高堂应梦归。莫将和氏泪，滴著老莱衣。

岳雨连河细，田禽出麦飞。到家调膳后，吟好送斜晖。
中秋还自辽海至山海关赋得关山月留别陈司马四首 其一
林大春（明代）

微月昏出东，美人秋卧起。明发送征夫，飞刍渡辽水。
谒金门（次韵虞万州刚简以谒金门曲为叔母寿）
魏了翁（宋代）

那复有。气味酉农于春酒。犹向故乡怀印绶。相过何日又。

吐出心肠锦绣。问我阿娘依旧。娘亦祝君如柏寿。相看霜雪后。
炊饭
陆游（宋代）

米分斋钵供，薪拾堕巢枝。
偶尔成幽事，欣然慰午饥。
炊时珠泻甑，尝处雪翻匙。
欲作明朝计，还须卖漉篱。
禦冬
刘敞（宋代）

漂泊愁多病，差池岁复阑。老惊时月疾，贫畏雪霜寒。

外物关身足，空堂寓膝宽。敢希王佐略，聊取一枝安。
新安钱学士以近诗一轴见贶辄成短言用叙单悃
梅尧臣（宋代）

早事太尉府，谬以才见论。
身作邑中吏，日陪丞相尊。
嵩山云外寺，伊水渡头来。
泉味入香茗，松色开清樽。
题诗人半醉，马上景已昏。
归来属後乘，冠盖迎国门。
悠悠失贫贱，苒苒历凉温。
而今处穷僻，落莫思旧恩。
终日自鲜适，终年长不言。
已觉人事寡，惟闻鸡犬喧。
东风有来信，满幅兰与荪。
深知故人意，遗我涤冥烦。
一章言罨画，溪好如目存。
何须到云壑，便若游花源。
一一先造化，可以轻瑶琨。
成诵今在口，愿将醒病魂。
秋夕有感二首呈督视参政 其一
岳珂（宋代）

汤汤南纪重喉衿，纵敌年来患已深。七十万家财与力，六千里地古犹今。

薇屯正自忧无给，桑土当思彻未阴。用力愈劳工愈寡，相公试察此时心。
次韵和王平甫赠张舍人
刘攽（宋代）

通物乐自任，济时常后安。戢翼思迅风，腾鳞慕惊澜。

天书进廉思，大罟纲目宽。顷来中林士，继踵青云端。

王侯经纬气，锦绣罗肺肝。念当五鼎食，肯甘一瓢箪。

著书成揣摩，脱剑横镆干。孟明已焚舟，廉颇方据鞍。

闭门谢尘轨，釜鱼朝未餐。竟完稽古力，已使同学叹。

凤池响鸣佩，芸阁峨高冠。忘年义已深，踵门情更欢。

纵谈剧流輠，处画逾转丸。广廷来风清，落日微雨残。

凉泉为濯溉，佳树聊盘桓。长歌斓篇轴，大盟粲珠盘。

宁为端木子，矜此道旁观。
和毛君州宅八咏 山房
苏辙（宋代）

岸帻携筇夜夜来，蒲团纸帐竹香台。
直须觅取僧为伴，更为开庵劚草莱。
山中
方岳（宋代）

长啸出门山月高，古来宁独我蓬蒿。
拙於生事岂无粥，犹有故情焉用袍。
垅亩桑麻豳雅颂，亭皋木叶楚离骚。
不知公相今谁是，已与人间久绝交。
赠翁定
刘克庄（宋代）

相逢乍似生朋友，坐久方惊隔阔馀。
遍问诸郎皆冠带，自言别业可樵渔。
住邻秦系曾居里，老读文公所著书。
十七年间如电瞥，君须我鬓两萧疏。
送连子友守淮安二首 其二
许景衡（宋代）

忆昨银袍试广庭，桂科同日拜恩荣。几千里外相逢处，三十年间一梦惊。

隼旆光华仍远别，豸冠流落独含情。清淮东下饶双鲤，江海何妨数寄声。
学无学颂一十五首
释印肃（宋代）

五家示派乱纵横，未到玄门语默争。
诳谤自招无间业，直须全体坠深坑。
次李参政送行韵答黄舜杨
胡铨（宋代）

打成大错一毫差，万里去寻留子嗟。微管閒思齐仲父，赐奴长价汉浑邪。

道穷怜我空忧国，句好知君定作家。便欲相携趁帆饱，要观子美赋灵槎。
赠别少典
查容（清代）

鸣榔伐鼓不曾停，月落津楼见晓星。芳草自分南北路，垂杨相送短长亭。

歌残银烛愁难别，劝尽金壶醉未醒。岂为燕台师郭隗，一时客去感飘零。
游淘江赠林樗翁
郑善夫（明代）

野亭杂花红近人，山翁爱客青纶巾。涉江欲采芙蓉去，无数秋风鬓发新。
春游次韵
杨翮（元代）

白日谅难羁，流光遽侵寻。
春风万余里，触景愁我心。
出门将何之，高步凌岖嵚。
累累丘冢间，古木殊阴森。
昔贤日已远，朱瑟尚遗音。
千秋百岁后，有酒不可斟。
伤哉雍门语，感之泪沾襟。
荣名安足羡，行乐须在今。
夙兴听鸿雁，嗷嗷尚哀吟。
赠张伯玉倅古睦
俞汝尚（宋代）

新定烟霞外，溪山清可依。
夜风泉溜响，春雨药苗肥。
野鹤眠花圃，晴岚溼案衣。
预知公暇日，垂钓子陵矶。
杂曲歌辞·堂堂
李义府（唐代）

镂月成歌扇，裁云作舞衣。
自怜回雪影，好取洛川归。
懒整鸳鸯被，羞褰玳瑁床。
春风别有意，密处也寻香。
题项王庙独山门。庙在无锡
夏子麟（清代）

当年百战著英声，祠庙空传盖世名。只有波涛流日夜，至今犹作不平鸣。
越问 其六 舟楫
孙因（宋代）

越人生长泽国兮，其操舟也若神。有习流之二千兮，以沼吴而策勋。

寻笠泽以潜涉兮，北渡淮而会盟。擅航乌之长技兮，水犀为之逡巡。

浮海救东瓯兮，有握节之严助。治船习水战兮，荣衣锦于买臣。

渡浙江而誓众兮，会稽之内史。率水棹以拒战兮，凌江之将军。

坐大船若山兮，公苗山阴之杰。汎波袭番禺兮，季高永兴之人。

想万艘之并进兮，纷青龙与赤雀。风帆倏忽千里兮，驾巨浪如飞云。

今竞渡其遗俗兮，习便駊以捷疾。观者动心骇目兮，相杂袭如鱼鳞。

客曰盛哉舟楫兮，他郡孰加于越。然同济或不同心兮，请置此而新其说。
清泠台
郑阎（明代）

高台临绝顶，我辈此时过。落景空山满，秋声晚树多。

宿云依涧集，野鸟向人歌。薄暮归城市，尘氛奈若何。
予守南康适当旱岁睹东坡玉涧留题喜雨书之遮
陈宓（宋代）

雪堂居士醉方熟，玉涧仙人冷不眠。
送与安州泼醅酒，一年三白是丰年。
画工又作道装
王迈（宋代）

扬州节钺非吾爱，肯要腰缠十万钱。
只愿天公多与寿，道巾野服伴胎仙。
无题
释行海（宋代）

笙歌日日醉春风，帘卷画堂花影中。
不是凤凰飞不到，更无一树是梧桐。
秦中
顾复初（清代）

陈仓北去别烟萝，漠漠神皋电转过。天外三峰朝白帝，关中八水走黄河。

秦灰劫尽龙蛇远，汉殿春空雉雀多。王气伯图俱灭没，终南晴翠郁嵯峨。
送夫诗
杨朴妻（宋代）

且休落拓贪杯酒，更莫猖狂爱吟诗。
今日捉将官里去，这回断送老头皮！
送鲜于秘丞通判黔州
梅尧臣（宋代）

壶头山下俗，巴妇曲中听。
汲井熬盐白，烧田种谷青。
岩风来虎啸，江雨过龙腥。
事简能谈者，杨雄所草经。
送东光吕少府之官连帅奏授
窦牟（唐代）

远爱东光县，平临若木津。一城先见日，百里早惊春。

德礼邀才重，恩辉拜命新。几时裁尺素，沧海有枯鳞。
宿仁义驿
于谦（明代）

公馆萧条野水边，山深地僻少人烟。窗风吹梦不成寐，独拥青绫思悄然。
四用前韵酬达夫 其三
刘弇（宋代）

高阳门巷有人狂，金谷园林数日忙。多事正堪怜考父，不寻花去却循墙。
寄陈正叔雷希颜
刘光谦（唐代）

东南形胜古徐州，人物休评第几流。落落陈雷天下士，故应连榻卧黄楼。
杂诗
徐安吉（清代）

浮生宁有涯，性灵不可夭。适自理晨妆，遥见东方晓。

初风半吹竹，寂寂闻啼鸟。地僻我亦閒，日对南山小。
和柳子厚诗十七首 其五 示从父弟伟
程俱（宋代）

汝年近知非，我老过艾服。向来万金书，一纸百过读。

安知复一处，林壑时追逐。茅茨稍经营，粳稌今已熟。

壶觞悦情语，步屧三径竹。安能舍冰墟，虮虱吊汤沐。

相期戢良规，不辱在知足。
贺吴兴郡王生日四绝
王炎（宋代）

长乐觚棱接未央，至尊友爱独贤王。
宫中共用家人礼，日近清光侍太皇。
次韵答张文潜中见寄
秦观（宋代）

与君涉世网，所得如钩温。
念昔相乖离，俯仰变寒暄。
把袂安可期，寄书嘱加餐。
三年汝水滨，孤怀谁与言。
末路非所望，联镳金马门。
校文多豫暇，玄谈到羲轩。
孰云笭箵小，史书垂後昆。
匪惟以旧闻，抵牾良可刊。
比枉病中作，笔端淮海奔。
亟驾问所苦，兀坐一室闲。
晤对不知夕，归途斗星翻。
平时带十围，颇复减臂环。
君其专精神，微恙不足论。
恺悌神所劳，此理直如弦。
挽仁宗皇帝词
金君卿（宋代）

广轮三万里声明，四海讴歌号太平。
恭已爱慈同汉景，息民宽太似周成。
九郊上帝天和应，载饗明堂孝意精。
惟有升中独谦德，只应留待嗣君行。
婺源道中午憩
吴龙翰（宋代）

满路黄尘人往还，黄尘点污几青山。
便投山店睡过午，要放诗魂出世间。
咏锯匠解木
赵汸（元代）

一条黑路两人忙，傍晚相看鬓有霜。汝去我来何日了，亏他扯拽度时光。
御沟
田锡（宋代）

春半桃花水初下，一沟润绿元如砑。夹道官城数里中，静称潺湲明月夜。

千门万户建章宫，金锁横门沟闇通。三月花飞若零雨，水声何处咽香红。
黄橙寄黄翁
刘攽（宋代）

江南碧树映霜秋，丹实清香破客愁。常恨忌辛消俗口，为评蠲愤诧齐州。
和弟邦佐邦达贺得节
姜特立（宋代）

吾祖平生学古空，至今余庆尚重重。
佳城气象年来别，秀出南屏第一峰。
谢徐正十一兄惠牡丹颜帖
赵孟坚（宋代）

左携珍帖右花王，雅贶何殊照乘光。
拆壁漏痕含虿尾，珍珠露颗带天香。
数千叶密怜檀晕，怕六丁收谨匣藏。
答谢若惭无好语，捻髭空断不成章。
谒桐乡张府君庙
郭祥正（宋代）

桐乡富山水，此地最深秀。诸峰合屏围，二冈屹龙斗。

谷暖禽语合，岸束溪声逗。老木如巨贤，森卫备前后。

神功金刻存，庙古何年构。衣冠近唐人，名字嗟莫究。

悯旱鞭怒蛟，深潭此身仆。明诚动苍天，雷雨洗白昼。

至今福斯民，血食固宜厚。予生本屯贱，窃位忧致寇。

约身既多缺，何以抚耆旧。况瞻贤达迹，彼美松柏茂。

芳醪荐樽爵，馨蔬实笾豆。悠悠神之思，馀光破昏愗。

归欤歌芜辞，聊用答灵祐。
颂古一百二十一首
释宗杲（宋代）

春至自开华，秋来还落叶。
黄面老瞿昙，休摇三雨舌。
近自钟山采松花和汤甚美
张方平（宋代）

日精月华所滋结，金匮琼笈称灵珍。味胜仙人掌中露，色如游女衣上尘。

饵之伐邪鍊神魄，久且长年登高真。轻瑿茯菟乃沦滓，嘉赏当问清遐人。
送国子伴读倪行简赴京
吴澄（元代）

潋滟离杯泛九霞，还家未久便辞家。出门恻恻重闱远，前路漫漫万里赊。

不怕狂风妨去鹢，偏愁寒月照栖鸦。诸生凝望须君至，共赋新诗赏雪花。
读渊明诗效其体十首 其五
李之仪（宋代）

晚来风稍回，渐见布阴云。乘时得尺雨，吾农实难勤。

不愿生边地，报施岂无因。我虽不在事，未能忘戚欣。
声声慢 袁江感怀赠江佩之
杜文澜（清代）

江淹老去，杜牧重来，尊前相对嗟歔。画里金城，沧桑一霎模糊。

嗟鹰啄残战血，泣寒沙、燐火青芜。频怅惘、似苏台舞罢，太息句吴。

恨指堤边髡柳，问征人、别后还有春无？昔日笙歌，付与鬼唱呜呜。

休怨鹧鸪声苦，倚纯钩、犹紧珊瑚。君不见，抱枯枝、啼杀夜乌。
赠龚良臣并柬双融赵居士
周孚（宋代）

平生四海龚夫子，昔日穷愁今尚尔。车如鸡栖马如狗，笑指尘编作知己。

群儿不识老弥明，一语落纸惭且惊。森森老干苍桧耸，寥寥雅奏黄钟鸣。

万牛不来羞自献，正与古人同此叹。霜髯雪鬓可奈何，但愿穷年常饱饭。

北风凛凛冬欲残，日莫更复衣裳单。黄金如粟赵居士，傥有绨袍遮此寒。
听蝉八绝句
杨万里（宋代）

一只初来报早秋，又添一只说新愁。
两蝉对语双垂柳，知斗先休斗後休。
金少尉夫人招饮口占一绝
王仲霞（清代）

画堂宴敞集群芳，侍女频添宝鸭香。茶鼎烟疏情话久，满栏花影正斜阳。
高阳台 邵陵途次得舍弟书，却寄并呈彭暄午
李恰（宋代）

寒月凄魂，湖波荡魄，残年万里归来。三载征轮，团圞算是今才。

浮云便有看山兴，约同心，吊古荒台。渺尘埃，钴鉧潭边，一片苍苔。

萍踪已分飘零惯，只长头弱弟，愁抱难开。霜鬓无情，那堪镜里潜催。

秋风屡负连床约，促飞鸿、急响凄哀。悄裴徊，知否邮亭，一样羁怀。
闻冯君翼之葬故友魏君云泉于北京彰义门外寄诗哭之
吴曾徯（清代）

顷闻冯义士，葬友禁城西。碧血秋燐活，青山杜宇啼。

十年孤寄子，九死故人妻。月夜南飞鹊，无枝何处栖。
再和赵知录韵三首
吴潜（宋代）

何烦洛令市私恩，有客甘贫自闭门。
恰似明州前录事，清高直可傲羲轩。
次韵平江韩子师侍郎见寄
范成大（宋代）

前年冲雪过双溪，风帽泥鞯骑吹随。
烂醉依前逢锦瑟，好音惟是欠黄鹂。
功名未试玉璜玦，离别频倾金屈＊。
畴昔北征烦吉梦，南征合有梦归时。
崇恩太后升祔十四首 彻豆用《成安》。
郊庙朝会歌辞（宋代）

锵洋纯绎，于论鼓钟。周旋陟降，齐庄肃容。维罍既旨，维笾伊丰。

歌彻以雍，介福来崇。
书所见闻示诸友
魏了翁（宋代）

行到青天最上头，蜀人争盾锦衣游。
谁知一夜北风恶，吹起家山万斛愁。
少年游（宫词拟梅溪）
周密（宋代）

帘消宝篆卷宫罗。蜂蝶扑飞梭。一样东风，燕梁莺院，那处春多。

晓妆日日随香辇，多在牡丹坡。花深深处，柳阴阴处，一片笙歌。
三月晦日
真山民（宋代）

九十风光能有几，东风遽作远行人。
樽前莫惜今朝醉，明日莺声不是春。
桂飘香 元名花心动
曹冠（宋代）

律应清商，嫩凉生、金风乍飘林叶。玉兔腾精，光浸楼台，宛似广寒宫阙。

远山横翠烟霏敛，鹊枝绕、蛩声凄切。气萧爽，一年好处，桂花时节。

香压群芳妙绝。记蟾窟高枝，两曾攀折。思报君亲，何事壮怀犹郁。

傅岩莘野时方隐，心先定、经纶施设。赏花醉，持杯更邀皓月。
题孤山柏
周紫芝（宋代）

台城依旧绕长河，结绮临春往事多。但见张妃似西子，不知擒虎是阎罗。

当年已老琼瑶树，此去空留铁石柯。乔木自存非故国，何须仍唱后庭歌。
厅前柳（丹桂）
赵师侠（宋代）

景清佳。正倦客，凝秋思。浩无涯。递十里香芬馥，桂初华。向碧叶。露芳葩。

为粟粒、鹅儿情淡薄，倩西风染就丹砂。不比黄金雨，灿余霞。送幽梦，到仙家。
松斋秋咏吹黄存之韵七首
裘万顷（宋代）

少年有策志平戎，心事今成一老翁。
蜀客款门茶未了，防秋又说枣儿红。
鵩鸟赋
贾谊（两汉）

谊为长沙王傅三年，有鵩飞入谊舍。鵩似鸮，不祥鸟也。谊即以谪居长沙，长沙卑湿，谊自伤悼，以为寿不得长，乃为赋以自广也。其辞曰：

单阏之岁兮，四月孟夏，庚子日斜兮，鵩集予舍。止于坐隅兮，貌甚闲暇。异物来萃兮，私怪其故。发书占之兮，谶言其度，曰：“野鸟入室兮，主人将去。”请问于鵩兮：“予去何之？吉乎告我，凶言其灾。淹速之度兮，语予其期。”鵩乃叹息，举首奋翼；口不能言，请对以臆：

“万物变化兮，固无休息。斡流而迁兮，或推而还。形气转续兮，变化而蟺。沕穆无穷兮，胡可胜言！祸兮福所依，福兮祸所伏；忧喜聚门兮，吉凶同域。彼吴强大兮，夫差以败；越栖会稽兮，勾践霸世。斯游遂成兮，卒被五刑；傅说胥靡兮，乃相武丁。夫祸之与福兮，何异纠纆；命不可说兮，孰知其极！水激则旱兮，矢激则远；万物回薄兮，振荡相转。云蒸雨降兮，纠错相纷；大钧播物兮，坱圠无垠。天不可预虑兮，道不可预谋；迟速有命兮，焉识其时。

且夫天地为炉兮，造化为工；阴阳为炭兮，万物为铜。合散消息兮，安有常则？千变万化兮，未始有极，忽然为人兮，何足控抟；化为异物兮，又何足患！小智自私兮，贱彼贵我；达人大观兮，物无不可。贪夫殉财兮，烈士殉名。夸者死权兮，品庶每生。怵迫之徒兮，或趋西东；大人不曲兮，意变齐同。愚士系俗兮，窘若囚拘；至人遗物兮，独与道俱。众人惑惑兮，好恶积亿；真人恬漠兮，独与道息。释智遗形兮，超然自丧；寥廓忽荒兮，与道翱翔。乘流则逝兮，得坻则止；纵躯委命兮，不私与己。其生兮若浮，其死兮若休；澹乎若深渊之静，泛乎若不系之舟。不以生故自宝兮，养空而浮；德人无累，知命不忧。细故蒂芥兮，何足以疑！”
老馋
姜特立（宋代）

八十血气衰，交累身口故。
喜读奉亲书，窍诵老饕赋。
烹饪付家人，甘旨辄复具。
烂软既适宜，调芼亦合度。
儿女各贡勤，桮羹走童孺。
邻里重交情，时时分果茹。
兴来一举觞，直到醉乡路。
此乐冀百年，此腹恐相负。
五月九日甲子至月望庚午大雨水不已十首
方回（元代）

波浪冒原田，群鱼不自全。
返常真足怪，行险绝堪怜。
骤作乘时快，遄成失势颠。
儿童揄鳗鲜，争着柳枝穿。
示衡岳寺善果庵道成庵主
邹浩（宋代）

游了诸山问了禅，却来庵里坐安然。何如一瓣焚香去，飞作祥云遍九天。
和叔粲沧浪亭
郑侠（宋代）

高亭殖殖水冷冷，笑指鸥凫坐晚汀。
远不闻声千橹去，矫如争秀数峰青。
烟云窗牖纷纷雨，露月蒹葭点点星。
最好归舆拥双璧，笙歌灯火照仙屏。
偶成
何梦桂（宋代）

一卷南华一炷香，身閒随处是仙乡。
竹声侵户朝眠觉，花影移阶昼坐忘。
杜曲自耕贫亦乐，柴桑可葬死何妨。
悠悠往事俱尘土，剩得头颅上雪霜。
贺闻人母太孺人六十六华诞诗
湛若水（明代）

今日曷为乐，闻子开寿筵。小寿逢六六，大寿祈百千。

何以祈百千，不朽无期年。何为不朽名，圣善流芳声。

母仪自贞则，海日难为兄。伏生传尚书，卓为女中英。

嘉言不出梱，善行溢家庭。我为众宾陈，众宾为我听。

兄代弟病毙，母哭子丧明。一门感慈孝，蔼然为嘉祯。

和德协上下，精诚达穹冥。仲氏新骑骢，宝应留清风。

帝曰母善是，孺人特褒封。龙章与凤翟，五色来云中。

风日清大夏，华诞适与逢。乃悟天人际，感应常相通。

特为王母寿，于以寿无穷。
句 其三
杨黎州（宋代）

天上羲轮都易识，人间尧历自难逢。
寄本兵苏舜泽公 其九
王慎中（明代）

飞狐隁塞游兵撤，倒马重关壁户开。谁道山东惟出相，如公文武是全材。
和冯亚寄进士孙磻
魏野（宋代）

闲思生白发，懒更把菱花。
久别何州住，相寻恐路差。
独飞伤寒雁，会宿羡林鸦。
犹得君为友，时过老母家。
次韵黄元授悯旱
刘才邵（宋代）

旱气爞爞似火炎，新来露亦不轻沾。电光入夜空摇帜，雨响经轻不到檐。

狱吏谁怜冤死妇，农家空挂刈禾镰。高天早副忧民意，云汉无烦叹靡瞻。
兰若生春阳
佚名（两汉）

兰若生春阳，
涉冬犹盛滋。
愿言追昔爱，
情款感四时。
美人在云端，
天路隔无期。
夜光照玄阴，
长叹恋所思。
谁谓我无忧，
积念发狂痴。
蓦山溪 慈溪看捕鱼作
顾太清（清代）

垂杨枝外，一片桃花水。临水野人家，好生涯、叉鱼活计。

疏篱草舍，三五自成村，称鱼市，儿童戏，也效叉鱼技。

飞花万点，乱卷东风起。晒网趁斜阳，射金波、落霞影里。

言斤论两，鱼价细评量，同妇子，谋生耳，此外无余事。
长短句四时问四首
赵友直（宋代）

试问夏祝融，何事苦凭陵。
安得金风起天末，大驱凉雨涤炎蒸。
春宵即事
静诺（清代）

野藤花气暗随风，狼藉春光一半空。斜倚石栏频望处，满庭明月有无中。
函谷关
张方平（宋代）

沛公吊伐军戏下，百二鲁无藩楗牢。天险固非一姓有，孙谋宁在两崤高。

县崖通栈遥连蜀，绝巘横空势走褒。几见狂图矜四塞，泥丸封处竟徒劳。
金丹诗诀 其十四
陈楠（宋代）

黄丹胡粉密陀僧，此是嘉州造化能。若不见阳真一法，世间还有几人曾。
宿黎里普济院书壁怀南邦长老
虞堪（明代）

空花室里听清秋，身世俱忘得自由。风雨萧条来北窦，蒹葭瑟缩响南洲。

瞿昙喻法开金像，禅衲当机竖玉楼。却话西余山下客，在川何不棹归舟。
题苍梧部
陈执中（宋代）

莫讶南方景物疏，为君聊且话苍梧。
地倾二面城池壮，江迸三流气色麄。
山畜火光因政出，石藏牛影为仙呼。
官厅传自唐丞相，民颂思從汉大夫。
龙母庙堂神鬼集，鳄鱼池近介鳞趋。
朝台望断归岐路，冰井频窥爽发肤。
脍美不堪全用鲤，果珍何忍命为奴。
云归上国名终远，郡带口藩势未孤。
铜鼓声浮翻霹雳，桄榔林静露真珠。
溪平花槛饶桃李，疆压莺歌尽鹧鸪。
三足吉祥文上载，独峰为盛事元无。
封疆自觉随时广，饮食從分过岭殊。
行伍戢威遵下武，儿童知学乐從儒。
风轻别墅来渔唱，人到间坊恋酒垆。
服尚鲜华几两蜀，市相交易类全吴。
营希贤帅偏栽柳，扇慕良规各製蒲。
春耸门阑多列戟，雪從弦管舞双奴。
祇因谈笑凭风俗，僭用诗谣和夸襦。
万里无媒休促蹙，数年從宦弄斯须。
却忧别后牵吟想，欲写幽期入画图。
题半山寺
杨元亨（唐代）

蹇驴挟策一苍头，罢相归来隐寂寥。
看到半山三不足，依然野水漫青苗。
驻舟湖口县
张曾懿（清代）

泊舟湖口县，遥见庐山岑。远公不可见，虎溪深复深。

榜人喧野渡，沙鸟集疏林。客抱将谁遣，开囊有素琴。
菱沼
杨万里（宋代）

柄似蟾蜍股样肥，叶如蝴蝶翼相羌。
蟾蜍翘立蝶飞起，便是菱花著子时。
西江月
戴复古（宋代）

三过武昌台下，却逢三度重阳。菊花祗作旧时黄。白雪堆人头上。

昨日将军亭馆，今朝陶令壶觞。醉来东望海茫茫。家近蓬莱方丈。
洞仙歌·津亭回首
朱彝尊（清代）

津亭回首，望高城天远，何况城中玉人面。
数邮签万里，岭路千中，行不得，懊恼鹧鸪啼遍。
郁孤台畔水，解送归人，三板轻船疾如箭。
指点莫愁村，树下门前，怪别后双蛾较浅。
若不是，临风暗相思，肯犹把留题，旧时团扇。
石塘感旧十绝
刘克庄（宋代）

浮空紫气何须尔，度世金丹岂有之。
函谷不烦关尹出，城南莫遣树精知。
次韵 其二
韩淲（宋代）

幽讨荒寻本不艰，强生支节在其间。请君认取朋从意，风雨何如做涩悭。
访徐长史留题水阁
李中（五代）

君家池阁静，一到且淹留。坐听蒹葭雨，如看岛屿秋。

杯盘深有兴，吟笑迥忘忧。更爱幽奇处，双双下野鸥。
书浯溪中兴碑后
范成大（宋代）

三颂遗音和者希，丰容宁有刺讥辞。绝怜元子春秋法，都寓唐讥清庙诗。

歌咏当谐琴搏拊，策书自管璧瑕疵。纷纷健笔刚题破，从此磨崖不是碑。
代广漕刘元举谢赵相茶二首
曹勋（宋代）

龙焙黄封锡有功，谨严正味德相同。
便知钧播无求备，更借扶南两腋风。
送庄贤良自钟山归镜山
韩淲（宋代）

邂逅薰风醉酒壶，秋声俄已到菰蒲。扁舟西笑游钟阜，捃载东还入镜湖。

尚友更思狂客不，爱闲时过放翁无。壮心老矣诗情在，满眼云山道转孤。
次韵余伯皋 其二
韩淲（宋代）

与君莫放酒杯空，是事无过一笑中。衮衮细看谁眼白，休休赢得自颜红。

世间爵服无归客，天下渔蓑有钓翁。饮罢不知今古异，酣然而睡且相同。
送交代刘莘老
苏辙（宋代）

建元一二间，多士四方至。
翩翩下鸿鹄，一一抱经纬。
功名更唯诺，爵禄相馈遗。
纵横圣贤业，磊落君臣意。
慷慨鲁诸生，雍容古君子。
扶摇云汉上，睥睨千万里。
入台霜凛然，不肯下词气。
失足青冥中，投命江湖里。
区区留都客，矫矫当世士。
空使往来人，叹息更相指。
我生本羁孤，无食强为吏。
褰裳避涂泥，十载守憔悴。
逝将老茅屋，何幸继前轨。
念君今尚然，顾我真当尔。
百年同一梦，穷达浪忧喜。
有酒慰离愁，贫贱非君耻。
重新九区亭
方来（宋代）

射堂后圃傍东隅，旧日文公画九区。
石上草庐刊易象，至今瞻仰后天图。
三登乐·一品归来
陈三聘（宋代）

一品归来，强健日、小园幽圃。扁舟兴、恐天未许。想当年、持汉节，众齐咻楚。丹忠此日，盛名千古。掞词章、师海内，纬文经武。莫寒盟、故山旧侣。到鲈乡、还又是，秋风斜雨。鸣刀鲙雪，未应便去。
戏赠水牯庵
黄庭坚（宋代）

水牯从来犯稼苗，著绳只要鼻穿牢。
行须万里无寸草，卧对十方同一槽。
租税及时王事了，云山横笛月轮高。
华亭浪说吹毛剑，不见全牛可下刀。
陈洮湖取古今梅诗自鲍明远降至今日名胜集中所赋悉和之凡千首计三十六卷十日然后读毕用其叙中四韵和题其后
刘学箕（宋代）

照眼梅花雪作堆，阴厓寒谷带春回。千篇堕我吟边去，万里怀人书未来。

绕树政须搜苦语，攀条那忍负芳杯。长镵几度锄明月，尽是刘郎手自栽。
霓裳中序第一 为歌姬楚云作
陈世祥（清代）

嫦娥怯清影。暂别蓬山下尘境。来作春风管领。尽玉艳香柔，柳慵花暝。

当筵自逞。问阿谁儿女能并。除非是，飞琼瑶阙，唱步虚幽冷。

夜永。落花无定。更纤月流云都凝。画堂双烛相映。

有万颗真珠，飞光圆莹。怎娇花情性。早占了、歌场曲圣。

书生句，雪儿知否，笑未堪留赠。
十想诗十首 其六 杨梅
强仕（明代）

五月熟杨梅，匀圆如火齐。说似西江人，口角流清泚。
後苦寒歌
杨万里（宋代）

白鸥立雪胫透冷，鸬鹚避风飞不正。
一双野鸭欺晚寒，出没冰河底心性。
绝怜红船黄帽郎，绿蘘青篛牵牙樯。
生愁堕指脱两耳，芦花亦无何许藏。
遣骑前头买乾荻，速烘焰火与一炙。
三足老鸦寒不出，看云诉天天不泣。
岘山送张去非游巴东（一题作岘山亭送朱大）
孟浩然（唐代）

岘山南郭外，送别每登临。沙岸江村近，松门山寺深。

一言予有赠，三峡尔将寻。祖席宜城酒，征途云梦林。

蹉跎游子意，眷恋故人心。去矣勿淹滞，巴东猿夜吟。
冶城楼
黄度（宋代）

果然当国擅功名，著屐闲来上冶城。
久欲乘风还海道，江山佳处尚关情。
南纪楼
夏倪（宋代）

江发岷山如瓮口，汉从嶓冢又东流。滔滔江汉为南纪，我忆禹功时倚楼。
岳阳楼杂咏十二绝
胡寅（宋代）

祖龙游豫亦荒哉，风折云颿促驾回。
一怒赭山何所损，依然苍翠似蓬莱。
永遇乐 纸窗日影
王夫之（明代）

笼月云轻，开萍水碧，问还似否。落叶旋飞，雁声空度，未计閒情落受。

乍暖熏肌，残红上颊，睡眼半醒相逗。却猜疑、荔枝初剖，紫晕冰绡微透。

镜匣斜开，枕痕淡染，粉面如中卯酒。含笑迎眸，回光相映，应念人消瘦。

乳雀低飞，岭云横度，巳怨暂时僝僽。更只恐、午梦将阑，未许偎人长久。
海棠
强至（宋代）

西蜀传芳日，东君著意时。
鲜葩猩荐血，紫萼蜡融脂。
绛阙疑流落，琼栏合护持。
无诗任工部，今有省郎知。
闻客话里中近事
曾国藩（清代）

蓬莱清浅信推迁，回首乡关事可怜。
今日朝簪陪末秩，早时社鼓舞华筵。
陈平宰国无消息，质倍辞家有岁年。
蹙蹙生涯非我里，滔滔四望极敷天。
景祐以后乐章六首
真宗（宋代）

青金玉瓒，裸将于京。
永怀罔极，夙夜斋明。
九月三日游乐郊作五言赠同游
刘敞（宋代）

昔在西省直，常有中园思。今来非吾室，犹称宣城诗。

芳郊后摇落，秋初尚华滋。丹宝何纂纂，黄花复离离。

俯见渊鱼翔，仰观云鸟嬉。物性附所适，吾生亦尔期。

置酒得同好，追胜不知疲。和歌凉风起，看舞白日移。

兴言想丘壑，弱丧惭旌麾。负郭如办此，怀金宁足为。
丘子野表兄郊园五咏 其四 芭蕉
朱熹（宋代）

芭蕉值秋槛，勿云憔悴姿。与君障夏日，羽扇宁复持。
送褚校书归旧山歌
韦应物（唐代）

握珠不返泉，匣玉不归山。明皇重士亦如此，

忽怪褚生何得还。方称羽猎赋，未拜兰台职。

汉箧亡书已暗传，嵩丘遗简还能识。朝朝待诏青锁闱，

中有万年之树蓬莱池。世人仰望栖此地，

生独徘徊意何为。故山可往薇可采，一自人间星岁改。

藏书壁中苔半侵，洗药泉中月还在。春风饮饯灞陵原，

莫厌归来朝市喧。不见东方朔，避世从容金马门。
北征
杜甫（唐代）

北归至凤翔，墨制放往鄜州作。按鄜在凤翔东北，故曰北征。

皇帝二载秋，闰八月初吉。
杜子将北征，苍茫问家室。
维时遭艰虞，朝野无暇日。
顾惭恩私被，诏许归蓬筚。
拜辞诣阙下，怵惕久未出。
虽乏谏诤姿，恐君有遗失。
君诚中兴主，经纬固密勿。
东胡反未已，臣甫愤所切。
挥涕恋行在，道途犹恍惚。
乾坤含疮痍，忧虞何时毕？
靡靡逾阡陌，人烟眇萧瑟。
所遇多被伤，呻吟更流血。
回首凤翔县，旌旗晚明灭。
前登寒山重，屡得饮马窟。
邠郊入地底，泾水中荡潏。
猛虎立我前，苍崖吼时裂。
菊垂今秋花，石戴古车辙。
青云动高兴，幽事亦可悦。
山果多琐细，罗生杂橡栗。
或红如丹砂，或黑如点漆。
雨露之所濡，甘苦齐结实。
缅思桃源内，益叹身世拙。
坡陀望鄜畤，岩谷互出没。
我行已水滨，我仆犹木末。
鸱鸟鸣黄桑，野鼠拱乱穴。
夜深经战场，寒月照白骨。
潼关百万师，往者散何卒？
遂令半秦民，残害为异物。
况我堕胡尘，及归尽华发。
经年至茅屋，妻子衣百结。
恸哭松声回，悲泉共幽咽。
平生所娇儿，颜色白胜雪。
见耶背面啼，垢腻脚不袜。
床前两小女，补绽才过膝。
海图坼波涛，旧绣移曲折。
天吴及紫凤，颠倒在裋褐。
老夫情怀恶，呕泄卧数日。
那无囊中帛，救汝寒凛栗。
粉黛亦解包，衾绸稍罗列。
瘦妻面复光，痴女头自栉。
学母无不为，晓妆随手抹。
移时施朱铅，狼藉画眉阔。
生还对童稚，似欲忘饥渴。
问事竞挽须，谁能即嗔喝？
翻思在贼愁，甘受杂乱聒。
新归且慰意，生理焉得说？
至尊尚蒙尘，几日休练卒？
仰观天色改，坐觉妖氛豁。
阴风西北来，惨淡随回纥。
其王愿助顺，其俗善驰突。
送兵五千人，躯马一万匹。
此辈少为贵，四方服勇决。
所用皆鹰腾，破敌过箭疾。
圣心颇虚伫，时议气欲夺。
伊洛指掌收，西京不足拔。
官军请深入，蓄锐可俱发。
此举开青徐，旋瞻略恒碣。
昊天积霜露，正气有肃杀。
祸转亡胡岁，势成擒胡月。
胡命其能久？皇纲未宜绝。
忆昨狼狈初，事与古先别：
奸臣竟葅醢，同恶随荡析。
不闻夏殷衰，中自诛褒妲。
周汉获再兴，宣光果明哲。
桓桓陈将军，仗钺奋忠烈。
微尔人尽非，于今国犹活。
凄凉大同殿，寂寞白兽闼。
都人望翠华，佳气向金阙。
园陵固有神，洒扫数不缺。
煌煌太宗业，树立甚宏达！
咏笺
于革（宋代）

七八叶芦秋水里，两三个雁夕阳边。
笔头到处浑无碍，扫破寒潭一簇烟。
送麹十少府
李白（唐代）

试发清秋兴，因为吴会吟。碧云敛海色，流水折江心。

我有延陵剑，君无陆贾金。艰难此为别，惆怅一何深。
临江仙·良月露浓仙掌润
佚名（宋代）

良月露浓仙掌润，郁葱佳气充闾。几年重席旧师儒。大椿同未老，灵寿不须扶。江左衣冠登桂籍，蝉联四世谁如。琳宫昨下凤凰书。金闺班趣缀，禁路莫踟蹰。
看邸报
宋伯仁（宋代）

朝家日日有迁除，休说人才愧国初。
岩穴几多茅盖屋，安知不是孔明庐。
蛙声
沈光文（清代）

时当默处懒争鸣，夜向空庭独发声。低逐蛩号音不乱，高随蚓曲气还清。

官私却混今谁问，鼓吹难齐部未成。雨后竹中空自怨，并无飞羽宿啼更。
月华清 丙午元夕，从东骛山乘月还山庄
王闿运（清代）

镫影新春，蟾远此夜，几家庭院箫管。缓缓轻舁，熟路未妨归晚。

箫到门，爆竹烟笼，先照著、玉梅花暖。庭畔。似云阶月地，游仙乍返。

暗数前时赏玩。只第一良宵、姮娥难见。度尽华年，宝马香尘梦远。

怕夜寒、帘隙窥人，湿衫袖、柳梢吟怨。缘浅。想玉人独自，璇宫漏转。
承友人和余二诗次韵答之 其一
黄淮（明代）

高节棱棱万仞松，交情如酒味偏浓。清谈敏捷辞锋出，白战纵偏笔阵攻。

三载閒情同逆旅，几番归梦共晨钟。要知处患应非易，先辈遗芳愿继踪。
念奴娇
佚名（宋代）

万里秋容浩荡。
登奉圣寺千佛阁四首
杨万里（宋代）

何许飞来双白鸥，碧山贴出雪花浮。
倚栏只管移床立，看到双鸥没处休。
颂古八首
释师一（宋代）

家山指出路非遥，万仞嵯峨插碧霄。
一片白云横谷口，几多归鸟自迷巢。
别王阳明 其一
方献夫（明代）

春风桃李总依依，领得春心入翠微。不是寻常挂冠去，洒然真若浴沂归。
禁中春松
周存（唐代）

几岁含贞节，青青紫禁中。日华留偃盖，雉尾转春风。

不为繁霜改，那将众木同。千条攒翠色，百尺澹晴空。

影密金茎近，花明凤沼通。安知幽涧侧，独与散樗丛。
水轩
郑谷（唐代）

日日狎沙禽，偷安且放吟。读书老不入，爱酒病还深。

歉后为羁客，兵馀问故林。杨花满床席，搔首度春阴。
寄王爱梅
黄庚（元代）

诸生归去暮庭空。塔下游观倚瘦筇。
千尺宝轮擎海月，七层金铎语天风。
升堂尽可同僧饭，持钵何须听寺钟。
临江仙 其一 贵州东坡书院，次林见素，戊寅年作
夏言（明代）

百尺清泉声断续，半岩松竹青青。丹崖翠壁列云屏。

入山行解带，扫石坐翻经。

忆过西湖杨柳院，六桥载酒扬舲。天涯离恨不堪听。

萍踪随处寄，尘梦几时醒。
藤作
唐胄（明代）

剑门藤丝如发细，纤巧争先出新意。万安土瘠民多贫，家家藉业为生计。

纤纤闺指称绝奇，牝丹荏染凤交嬉。官工家派多精致，细迟过限爹遭笞。

十八嫁裙无一幅，朝朝暮暮劳官役。岂知生业反为魔，遂甘自尽家难息。

满城感泣增悲恫，祸州尤物何时穷。英灵胡不上诉帝，条蔓枯尽山为童。

九州厥贡古来有，篚荐随方那敢后。交州荔支建州茶，惊尘溅血民始咎。

珠崖地在大海中，汉因玳瑁始开通。未几祸起广幅布，东都复县伏波功。

永平滥觞儋耳贡，后启缤纷非土任。瑁官珠殿尤苦刘，紫贝鼊皮聊缓宋。

惟我祖宗怜远土，两朝优诏特矜楚。公使踰法许具闻，气焰权奸犹歛阻。

后至先皇弘治初，大禁贡献民熙和。振儋金香罢唐例，南宁银姜无宋科。

民赖优游三十载，肇此厉阶谁复再。公贿私贡恐已迟，谁体圣心存海外。

妻号儿哭无朝夕，催吏那知更下石。谁能临武叫天阍，守有徐方留郡迹。

君不见女苦吉贝男苦䔲，停车请免崔相公。前朝旧事数百载，至今青史扬清风。

福星监司贤太守，民殃至是公知否。
访二陆故居
林景熙（宋代）

风流怀二陆，才名动三吴，
期人不可作，千载空烟芜。
当时聘俊不，万象争先驱。
有如明月璧，美价倾鸿都。
世运有翻覆，韫匵真良图。
惜哉去就乖，毁此千金躯。
人生皆有死，百年同须臾。
独遗文字芳，乃与天壤俱。
凄凄昆山寒，冉冉谷水枯。
白鹤久已寂，黄犬谁复呼。
荒祠挂残阳，扁舟入菰蒲。
中{左山右寻}春祀二首
刘克庄（宋代）

归鞍常苦夕阳催，小憩聊分饮胙杯。
万一得年如小父，尚堪十度扫松来。
紫薇岩
于石（宋代）

灵岩旧是先生宅，拈笔新题郡守名。
月落空山人语寂，涧泉犹作读书声。
题吴絅斋 其二
曹家达（清代）

伯劳东去燕西飞，君到燕山百事违。错怪天涯芳草色，误人春暮不思归。
用楼尚书韵饯同年曾寺丞守温州
许及之（宋代）

三十三年同日喜，忆曾书札问淮堧。造朝合究三千牍，出守聊违尺五天。

官舍君应思系马，家山我亦念斜川。政成的有天官列，不拟攀辕拟执鞭。
寄佘彦纶侍御
佘翔（明代）

骢马骄嘶向故林，秋风分手到如今。罗浮月满梁间梦，大庾花如雪里心。

白简风霜推柱史，青春服食解朝簪。东山不久徵安石，莫负苍生便陆沉。
颂古五十三首
释文礼（宋代）

贤圣中来不杀生，其家子母自团圆。
阴阳造化初无迹，春在花枝特地妍。
秋夜次四侄韵五首 其四
刘跂（宋代）

千古柴桑翁，于酒颇能全。绝知閒居乐，雅乏从事贤。

倾心祷王母，更欲丐长年。缅思东篱下，想望故悠然。
遇刘磐石道中
陈壮学（明代）

年来未挹春风暖，冬早相逢锦里傍。丛菊尚牵三径色，寒梅欲里一园香。

宣卿世颂长词赋，仲举谁怜少鹔鹴。溪上立谈盟雉旧，暮云又觉碎琳琅。
敬和老人盆池
洪咨夔（宋代）

埋盆作沼野人家，数斛山泉拍两涯。
人立晚风凉似水，荷浮香气胜於花。
蛙声恰恰宜飞雨，鹜影依依欠落霞。
齐物逍遥无大小，不须烦恼发生丫。
点绛唇
孙云鹤（清代）

院宇深沉，碧纱窗挂残绒唾。昼长门锁，风软杨花堕。

燕子初来，绣幕香泥涴。些儿个。别添功课。细数青梅颗。
栟楮江滨，芙蓉一株发红白二色二首
杨万里（宋代）

司花手法我能知，说破当知未大奇。
乱剪素罗装一树，略将数朵蘸燕支。
上巳日饮平瑶海确斋桃花下
诸重光（清代）

茶灶粗成一室宽，虎坊桥北旧层栏。庭空差可容嘉树，花好还层笑冷官。

上巳风光春未老，中年丝竹感无端。枝头又照纤纤月，香雾迷濛觉晚寒。
约诸友九日游东山
舒岳祥（宋代）

语石双蛩碎，鸣轩一叶锵。
黄花无旧客，白发又重阳。
日月双飞翼，乾坤几战场。
人生一百岁，不饮自堪伤。
萧德起诸人约游西湖小疾不赴
林季仲（宋代）

倚杖臞然一病夫，羡君联骑出西湖。
若逢佳处能相忆，寄与新诗作画图。
郴州晚眺
吴照（清代）

山色暮苍苍，孤城赴夕阳。春从三户尽，岭接百蛮长。

远树浮空翠，闲云碍故乡。江间水清驶，早晚下潇湘。
和李太参登坠云楼诗韵
张祐（明代）

登高老眼解双青，兴到谁能更独醒。新和诗篇浑漫兴，旧游冠盖半凋零。

挂高帘箔多延月，上尽层楼可摘星。慢舞高歌人未醉，更呼春酒续银瓶。
题延平张相公庙
陈宓（宋代）

匪躬尽瘁握机权，虽值时危亦晏然。
况有式乾遗奏在，若教勇退更身全。
偈颂七十六首
释师观（宋代）

南泉水牯自天然，随分些些任变迁。
长啸一声天地窄，了无佛法与人传。
张园观海棠
陆游（宋代）

朝阳照城楼，春容极明媚。走马蜀锦园，名花动人意。

严妆汉宫晓，一笑初破睡。定知夜宴欢，酒入妖骨醉。

低鬟羞不语，困眼娇欲闭。虽艳无俗姿，太息真富贵。

结束吾方归，此别知几岁。黄昏廉纤雨，千点裛红泪。
毅果出
周紫芝（宋代）

往忆乌衣郎，北走彭门道。六年隔音容，万事挂怀抱。

相思枉停隔，尺纸开小草。为言清夜梦，莞尔同一笑。

黄楼渺天末，路远何由到。我亦仰屋梁，恍若落月照。

神交见颜色，此理固良妙。抚事思少年，相期在嵩少。

是时海内安，王师未征讨。尚有丘壑姿，可寄沮溺傲。

一从胡雏骄，斯民困征调。一死抗贼徒，奇祸发词藻。

造物苦见憎，与俗坐殊好。微躯此栖迟，长夜悲静悄。

苍狗变浮隔，世事那可料。伤心埋白玉，急景转飞鸟。

幸此好事人，遗编为倾倒。老眼倏巳明，权门益慵扫。
即事六绝
王炎（宋代）

焚香清坐对韦编，妙处悬知不可传。
三画分明寄玄旨，谁将修绠汲深泉。